Diari Oficial de la Generalitat Valenciana


Sumari del DOGV 6819, del 16-07-2012 (2012/7103)

ORDE 7/2012, d'11 de juliol, de la Conselleria de Governació, per la qual es desplega el Decret 112/2012, de 6 de juliol, sobre ajudes i mesures per a pal·liar els danys produïts pels incendis iniciats en els termes municipals de Cortes de Pallás i Andilla els dies 28 i 29 de juny de 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6819

Data del DOGV
:   16-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/7103


Data del document
:   11-07-2012

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2012, d'11 de juliol, de la Conselleria de Governació, per la qual es desplega el Decret 112/2012, de 6 de juliol, sobre ajudes i mesures per a pal·liar els danys produïts pels incendis iniciats en els termes municipals de Cortes de Pallás i Andilla els dies 28 i 29 de juny de 2012. [2012/7103]
Als efectes de pal·liar els danys produïts en béns de propietat privada, xicotetes i mitjanes empreses, explotacions agrícoles, ramaderes i apícoles, així com en els establiments turístics d'interior radicats en l'àmbit geogràfic dels incendis iniciats els dies 28 i 29 de juny de 2012, en els termes municipals de Cortes de Pallás i Andilla, respectivament, el Consell va aprovar el Decret 112/2012, de 6 de juliol.
En la norma esmentada s'establixen els criteris generals per a la concessió de les ajudes i les mesures per a reparar els danys ocasionats en els termes municipals que apareixen en l'annex del decret mencionat, amb indicació que les subvencions que este establix s'atorgaran en règim de concessió directa, en benefici de l'interés públic i social, derivat de les singulars circumstàncies que concorren en una situació d'emergència, i a l'empara del que establix l'article 22.2.c de la Llei 38/2003, de 17 de novembre, General de Subvencions.
Atesa la necessitat de completar determinats aspectes de les subvencions en el decret previstes, s'ha de procedir a desplegar-lo, en virtut de la facultat que establix la disposició final segona que autoritza els titulars de les conselleries competents per raó de la matèria perquè dicten les disposicions que siguen necessàries per a l'execució del que establix este decret. Per tot això,
ORDENE
Article 1. Objecte
És objecte d'esta orde regular aspectes procedimentals i de valoració dels danys referits a les subvencions establides en el Decret 112/2012, de 6 de juliol, sobre ajudes i mesures per a pal·liar els danys produïts pels incendis iniciats en els termes municipals de Cortes de Pallás i Andilla els dies 28 i 29 de juny de 2012.
Article 2. Sol·licitud
1. Les persones físiques i jurídiques, així com comunitats de regants i altres entitats de reg a què es referixen els articles 7, 11 i 15 que es troben en les circumstàncies establides en els articles 6, 10 i 14 del Decret 112/2012, de 6 de juliol, hauran de formular la seua sol·licitud dirigint-la als alcaldes presidents de les corporacions locals que apareixen en l'annex del decret mencionat, i omplir per a això l'imprés que s'adjunta com a annex a esta orde.
2. A la mencionada sol·licitud s'adjuntarà la documentació següent:
a) Per a les ajudes a les persones físiques i jurídiques amb vivendes, equipament personal i domèstic bàsic i vehicles que s'hagen vist danyats pels incendis a què es referix el Decret 112/2012, de 6 de juliol.
- Documentació que acredite la titularitat del vehicle.
- Escriptura pública, certificat del registre o qualsevol altre document que acredite fefaentment la titularitat de la vivenda afectada.
b) Per a les ajudes a les persones físiques que com a conseqüència dels incendis a què es referix el Decret 112/2012, de 6 de juliol, hagen patit la destrucció total de la seua vivenda habitual, fóra necessària la seua demolició a causa del mal estat residual o la reparació exigira el desallotjament.
- Declaració responsable per mitjà de la qual acredite la impossibilitat de disposar d'una altra vivenda.
c) Per a ajudes a titulars de xicotetes i mitjanes empreses i autònoms, que hagen patit danys en les edificacions, les infraestructures, les instal·lacions i qualsevol tipus de béns afectes a l'activitat empresarial, com a conseqüència dels incendis a què es referix el Decret 112/2012, de 6 de juliol.
- En cas de persones físiques, declaració responsable que cotitzen com a autònoms.
- En cas de persones físiques o jurídiques, titulars de xicotetes i mitjanes empreses, ja siguen comercials, industrials, artesanes, de servicis o agràries, declaració responsable que estan donades d'alta a efectes fiscals, en funcionament, que ocupen menys de 50 persones i el volum de negocis del qual anual o el balanç general del qual anual no supere els 10 milions d'euros.
- Acreditar que l'edificació, la infraestructura, la instal·lació o el bé danyat està ubicat en els termes municipals assenyalats en l'annex del Decret 112/2012, de 6 de juliol.
d) Per a les ajudes singulars a establiments de turisme interior, que hagen patit danys com a conseqüència dels incendis referits en el Decret 112/2012, de 6 de juliol.
- Acreditar que el beneficiari figura inscrit en el Registre d'Empreses i Activitats Turístiques de l'Agència Valenciana del Turisme, amb anterioritat al 10 de juliol de 2012.
- Declaració responsable que almenys durant quatres anys, des de la percepció d'esta ajuda, es mantindrà l'activitat (amb obertura al públic), segons el que establixen els articles 39 i 65 de la Llei 38/2003, de 17 de novembre, General de Subvencions.
e) Per a les ajudes a comunitats de regants i altres entitats de reg, per a reparar els danys produïts pels incendis referits en el Decret 112/2012, de 6 de juliol, tendents a la recuperació de la capacitat productiva dels cultius que permeta la continuïtat de les explotacions en condicions de competitivitat.
- Documents acreditatius de la titularitat de la infraestructura de reg.
- Pressupost detallat que reflectisca els danys produïts en les instal·lacions de reg i altres equips.
f) Per a les ajudes a les explotacions agrícoles per a reparar els danys produïts pels incendis referits en el Decret 112/2012, de 6 de juliol, tendents a la recuperació de la capacitat productiva dels cultius que permeta la continuïtat de les explotacions en condicions de competitivitat.
- En el cas de comunitats de béns i altres agrupacions sense personalitat jurídica, fotocòpia confrontada del CIF i document que acredite la condició de representant.
- Per a les persones jurídiques, fotocòpia confrontada del CIF, escriptura de constitució de l'entitat i document que acredite la representació.
- Acreditació de la titularitat de l'explotació afectada, amb indicació de municipi, polígon, parcel·la i referència SIGPAC o qualsevol altre document que acredite en dret la titularitat de l'explotació (certificat de l'ajuntament del municipi on estiga ubicada la parcel·la, rebut de la contribució, etc.).
- Declaració responsable que les unitats de producció afectades estaven en actiu.
- Declaració responsable que els danys patits superen el 30% d'acord amb el que establix el Decret 112/2012, de 6 de juliol, del Consell.
- Declaració responsable de la realització de les actuacions tendents a recuperar la capacitat productiva.
- Declaració responsable de ser PIME segons la definició continguda en el Decret 112/2012, de 6 de juliol del Consell.
g) Per a les ajudes a les explotacions ramaderes i apícoles per a reparar els danys produïts pels incendis referits en el Decret 112/2012, de 6 de juliol, tendents a la recuperació de la capacitat productiva dels cultius que permeta la continuïtat de les explotacions en condicions de competitivitat.
- Declaració responsable que l'explotació ramadera figura inscrita en el REGA.
- Per al cas de reposició per mort d'animals, documentació emesa per l'empresa autoritzada per a l'arreplega i el tractament de cadàvers en què s'acredite l'arreplega dels animals morts.
- Per a la compra de ruscos, serà necessari acreditar els assentaments dels ruscos per mitjà dels programes de transhumància apícola o per mitjà dels moviments reflectits en el full A1 del llibre d'explotació corresponent, a més d'acreditar amb documentació gràfica els danys patits, o si fóra possible amb les restes dels ruscos cremats.
- Per a la compra d'aliment per al bestiar i els ruscos, en el cas d'animals, declaració de superfícies a pastures en la sol·licitud única o escriptura de la propietat o certificat d'adjudicació o arrendament del titular de les pastures. En el cas de ruscos, superfície recol·lectable de la qual disposava l'assentament en el moment de l'incendi. Es considera superfície recol·lectable la que està en un radi de tres quilòmetres de l'assentament per mitjà dels programes de transhumància apícola o els moviments reflectits en el full A1 del llibre d'explotació corresponent.
- Per als danys en les instal·lacions com ara crema de corrals, pleta, magatzems per a pinso i magatzems de ruscos haurà d'acreditar-se la propietat de les instal·lacions afectades o de la titularitat de l'explotació on estes estiguen ubicades. S'haurà d'aportar peritatge dels danys acompanyada, si és possible, de documentació gràfica que acredite estos.
Per a la sol·licitud de qualsevol tipus de subvenció abans mencionada i per al supòsit que els sol·licitants siguen agrupacions de persones físiques o jurídiques sense personalitat, i als efectes del que establix l'article 11.3, paràgraf segon, de la 38/2003, de 17 de novembre, General de Subvencions, els seus integrants hauran d'adjuntar el compromís d'execució assumit per cada membre de l'agrupació per cada membre de l'agrupació, així com l'import de la subvenció a aplicar per cada un d'estos, els quals tindran igualment la consideració de beneficiaris. En el document esmentat també s'efectuarà menció de la circumstància de no dissoldre's fins que no haja transcorregut el termini de prescripció previst en els articles 39 i 65 de la Llei 38/2003, de 17 de novembre, General de Subvencions.
3. Les sol·licituds es presentaran en els registres dels ajuntaments indicats en l'annex del Decret 112/2012, de 6 de juliol, o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. El termini per a la presentació de les sol·licituds serà d'un mes comptador des de la publicació de la present orde en el Diari Oficial de la Comunitat Valenciana. L'incompliment del termini mencionat determinarà automàticament la inadmissió de la sol·licitud.
Article 3. Instrucció del procediment
1. La corporació local que reba la sol·licitud referida a danys produïts en el seu terme municipal serà l'encarregada d'instruir els corresponents procediments i acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se resolució.
2. Les subvencions s'atorgaran en règim de concessió directa en virtut del que establix l'article 3.2, paràgraf segon referit decret.
3. La quantificació de la subvenció es realitzarà tenint en compte el que s'ha establit en cada cas pels articles 8, 12, 13, i 16, i es valora en els supòsits d'ajudes per a les explotacions agrícoles, explotacions ramaderes i avícoles i per als establiments de turisme interior, d'acord amb el que establix l'apartat 2,3 i 4 de l'article següent:
Article 4. Valoració de les sol·licituds
1. L'examen i la valoració de les sol·licituds presentades s'efectuarà per personal funcionari de la mateixa corporació local, i es verificarà l'existència del dany realment produït i respecte del qual, l'interessat sol·licita les ajudes que consten en la seua sol·licitud. Així mateix, comprovarà que els sol·licitants complixen els requisits necessaris establits en el Decret 112/2012, de 6 de juliol del Consell, per a obtindre la condició de beneficiari en cada una de les ajudes previstes.
2. Per a la valoració del càlcul de les ajudes establides per a les explotacions agrícoles, es tindran en compte els mòduls següents:
MÒDUL (?/HA)
Ametler 1.590
Olivera 1.615
Vinya 1.800
Garrofera 1.200
Caqui 6.000
Cítrics 6.000
Pastures 50
Fruiters 2.700
3. Per a la valoració del càlcul de les ajudes establides per a les explotacions ramaderes i apícoles, es tindran en compte els mòduls següents:
- Oví caprí
Reposició per mort: 80 euros per ovella o cabra reproductora.
Alimentació: 10 euros/reproductor o reposició d'oví o caprí. Se subvenciona el 50% del cost de la palla i altres farratges per un període de 3 mesos.
- Vaquí brau
Reposició per mort: 550 euros per vaquí brau reproductor
Alimentació: 70 euros/vaquí reproductor o reposició. Se subvenciona el 50% del cost de la palla i altres farratges per un període de 3 mesos.
- Apícola
Compra de rusc cremada 70 euros per rusc.
Alimentació de rusc: 5 euros per rusc ubicada en la zona afectada.
4. Per a la valoració del càlcul de les ajudes establides per als establiments de turisme interior, es tindran en compte els mòduls següents:
Hotels i allotjaments rurals: 300 euros per plaça d'allotjament
Hostals, pensions i apartaments turístics: 250 euros per plaça d'allotjament
Campaments de turisme: 200 euros per plaça d'allotjament
Amb independència de la modalitat d'allotjament, les ajudes indicades podran incrementar-se entre 50 i 100 euros per plaça d'allotjament en virtut de la proximitat de l'establiment al focus dels incendis i als efectes d'estos sobre la seua activitat.
Article 5. Resolució del procediment
1. Una vegada efectuada la valoració dels danys, l'alcalde president de l'Ajuntament dictarà la corresponent resolució, en virtut del conveni subscrit.
2. La resolució haurà de ser dictada en el termini màxim d'un mes comptador des de la data de la firma del conveni de col·laboració amb l'entitat col·laboradora, previst en l'article 5 del Decret 112/2012, de 6 de juliol, notificada a les persones interessades.
L'esmentada resolució serà publicada en el Diari Oficial de la Comunitat Valenciana, d'acord amb el que establix l'article 18 de la Llei General de Subvencions.
3. En el cas que transcorregut el termini esmentat no s'haguera dictat una resolució expressa, les sol·licituds presentades es podran entendre desestimades, de conformitat amb el que establix l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana. Tot això sense perjuí de l'obligació de resoldre-ho i notificar-ho establida l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La denegació de l'ajuda haurà de ser motivada i indicarà les raons del sentit de la resolució, i hauran de quedar acreditats, en tot cas, en l'expedient, els fonaments de la resolució que s'adopte.
5. Les resolucions dictades pels alcaldes presidents posaran fi a la via administrativa i contra les quals podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptador des de l'endemà de la notificació de la resolució, d'acord amb el que establixen els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, recurs de reposició davant de l'alcalde president en el termini d'un mes, computat en els termes mencionats, segons el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
Article 6. Règim de pagament de la subvenció
1. Després de la corresponent resolució, les quanties atorgades seran abonades, d'una sola vegada, per la corporació local que haja tramitat el procediment en el compte indicat pel beneficiari o per la beneficiària de la subvenció
2. L'entitat beneficiària estarà exempta de la constitució de garanties per pagaments anticipats, en virtut del que establix l'article 16.3 lletra d) de la Llei 38/2003, de 17 de novembre, General de Subvencions, tenint en compte que l'entitat col·laboradora és una persona jurídica de naturalesa pública.
Article 7. Justificació de la subvenció
1. La justificació de les subvencions concedides regulades en el capítol II del títol I del Decret 112/2012, de 6 de juliol del Consell, s'efectuarà davant de l'entitat local col·laboradora per mitjà de la presentació dels documents següents:
- Presentació de factures originals i fotocòpies per a la compulsa, de conformitat amb el que establix l'article 31.2 de la Llei 38/2003, de 17 de novembre, General de Subvencions.
- Quan per la naturalesa del dany produït es considere necessari per l'entitat col·laboradora, es podrà, així mateix, requerir del beneficiari la presentació d'un pressupost i d'una memòria d'activitats.
- En el cas de titulars d'explotacions agrícoles, s'afegirà al terme municipal, polígon, parcel·les i recintes (referències SIGPAC), cultius i superfície afectada.
2. El termini màxim per a la justificació finalitzarà als vint dies naturals de la notificació de la resolució d'adjudicació de l'ajuda.
Article 8. Obligacions dels beneficiaris
Són obligacions dels beneficiaris de la subvenció:
A) Amb caràcter general:
a) Comunicar a l'entitat col·laboradora l'obtenció d'altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en el decret mencionat.
Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
b) Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
B) En els supòsits continguts en el capítol II del títol I del Decret 112/2012, de 6 de juliol, del Consell, a més de les obligacions anteriors, les següents:
a) Realitzar l'activitat que fonamenta la concessió de la subvenció.
b) Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió o gaudi de la subvenció.
c) Conservar els documents justificatius de l'aplicació dels fons rebuts mentres puguen ser objecte de les actuacions de comprovació i control.
d) Sotmetre's a les actuacions de comprovació i control financer que corresponen a la Intervenció General de la Generalitat en relació amb la subvenció concedida, així com a les actuacions de comprovació a efectuar per la Conselleria de Governació en relació amb l'objecte i el destí de l'ajuda concedida.
e) Justificar davant de l'entitat col·laboradora respectiva l'ajuda en els termes i els terminis previstos en la present orde.
Article 9. Entitats col·laboradores
D'acord amb el que establix l'article 5 del Decret 112/2012, de 6 de juliol, la Generalitat, podrà realitzar, amb les corporacions locals els termes municipals de les quals s'indiquen en l'annex, convenis als efectes que estes actuen com a entitats col·laboradores d'acord amb el que establix l'article 12 de la Llei 38/2003, de 17 de novembre, General de Subvencions, a tots els efectes relacionats amb les ajudes previstes en els capítols I i II, del títol I, del decret mencionat. En estos es determinaran les condicions en què es concediran, es justificaran i s'abonaran les corresponents ajudes.
Article 10. Obligacions de les entitats col·laboradores
Les corporacions locals que es constituïsquen en entitats col·laboradores per mitjà de la firma del corresponent conveni assumiran les obligacions següents:
- Rebre les sol·licituds formulades pels interessats afectats. Les sol·licituds es presentaran en l'ajuntament del municipi de l'entitat col·laboradora.
- Verificar per personal funcionari de la mateixa corporació local, l'existència del dany realment produït i respecte del qual, la persona interessada sol·licita les ajudes que consten en la seua sol·licitud. Així mateix, es comprovarà que els sol·licitants complixen els requisits necessaris establits en el Decret 112/2012, de 6 de juliol, del Consell, per a obtindre la condició de beneficiari en cada una de les ajudes previstes.
- Certificar la justificació dels gastos realitzats pels beneficiaris d'estes ajudes contingudes en el capítol II, del títol I del Decret 112/2012, de 6 de juliol, del Consell, a excepció de l'ajuda singular per a establiments de turisme interior regulada en l'article 13, i la quantia de la qual es determinarà en funció de les seues tarifes oficials d'allotjament. La justificació consistirà en la presentació de factures originals i fotocòpies per a la compulsa, de conformitat amb el que establix l'article 31.2 de la Llei 38/2003, de 17 de novembre, General de Subvencions. Quan per la naturalesa del dany produït es considere necessari per l'entitat col·laboradora, es podrà requerir, així mateix, del beneficiari la presentació d'un pressupost i d'una memòria d'activitats. En el cas de titulars d'explotacions agrícoles, s'afegirà al terme municipal, polígon, parcel·les i recintes (referències SIGPAC), cultius i superfície afectada.
- Resoldre la concessió o la denegació d'ajudes i entregar als beneficiaris els fons percebuts.
- Realitzar el pagament al befeficiari després del certificat previ expedit pel secretari/interventor de la corporació local del municipi de l'entitat col·laboradora, en el qual es faça constar haver comprovat i aprovat els justificants presentats, si és el cas, pels beneficiaris i que els gastos en estos reflectits complixen l'objecte i les quanties previstes per a estes ajudes.
- Justificar davant de la Conselleria de Governació l'aplicació dels fons percebuts.
- Sotmetre's a les actuacions de comprovació que respecte a la gestió dels fons esmentats realitzen els tècnics competents en les matèries objecte d'estes ajudes de la Conselleria d'Infraestructures, Territori i Medi Ambient, Conselleria d'Agricultura, Pesca, Alimentació i Aigua, Conselleria de Turisme, Cultura i Esport i Conselleria de Governació, així com respecte a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.
- Per a les ajudes a titulars d'explotacions agrícoles, una vegada realitzats els controls in situ sobre una mostra prou representativa de parcel·les pels servicis tècnics de la Conselleria d'Agricultura, Pesca, Alimentació i Aigua, que permeta comprovar la realització de les actuacions tendents a la recuperació de la capacitat productiva dels cultius i sobre la base de les actes de control, l'entitat col·laboradora certificarà l'adequació del gasto i proposarà l'autorització del pagament de l'ajuda.
- Reintegrar els fons percebuts que no hagueren sigut degudament justificats en temps i forma davant de la Conselleria de Governació.
Article 11. Minoracions i reintegrament de la subvenció concedida
1. Seran causes de reintegrament les establides en l'article 37 de la Llei 38/2003, de 17 de novembre, General de Subvencions.
2. Les subvencions atorgades tindran caràcter complementari i seran compatibles en concurrència amb altres subvencions, indemnitzacions, ajudes, ingressos o recursos, procedents de sistemes públics o privats, nacionals o internacionals, o d'altres administracions públiques, fins al límit del valor del dany produït.
3. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió quan suposen que el beneficiari obtinga uns ingressos superiors a la quantia del dany produït.
En este supòsit, procedirà el reintegrament de l'excés obtingut sobre valor del dany produït, així com l'exigència de l'interés de demora corresponent.
3. El procediment de reintegrament de les quantitats indegudament percebudes l'iniciarà l'entitat col·laboradora, la qual notificarà a la persona interessada l'import de la subvenció que ha de ser reintegrat a la Generalitat, l'obligació que ha sigut incomplida i la motivació que justifica el reintegrament. Este procediment haurà de garantir la preceptiva audiència a la persona interessada, abans de l'elaboració de la resolució definitiva. Està serà notificada igualment a la persona interessada i tindrà naturalesa de liquidació definitiva, a l'efecte del còmput del cobrament del deute en període voluntari de recaptació.
Contra la present orde es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Comunitat Valenciana, de conformitat amb el que establix l'article 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí de la possibilitat d'interposar qualsevol altre recurs que es crega oportú.
València, 11 de juliol de 2012
El conseller de Governació,
SERAFÍN CASTELLANO GÓMEZ